Document ID: 32004D0315

Komission päätös,
tehty 26 päivänä maaliskuuta 2004,
jäsenvaltioissa ja jäsenvaltioiden alueilla direktiivin 64/432/ETY mukaisesti käyttöönotettujen nautatilojen valvontaverkostojärjestelmien tunnustamisesta
(tiedoksiannettu numerolla K(2004) 986)
(ETA:n kannalta merkityksellinen teksti)
(2004/315/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetun neuvoston direktiivin 64/432/ETY(1) ja erityisesti sen 14 artiklan 5 kohdan ensimmäisen alakohdan,
sekä katsoo seuraavaa:
(1) Direktiivin 64/432/ETY mukaisesti kullekin myyntiin tarkoitetulle jalostus- ja tuotantonautaeläimelle on tehtävä tutkimus tuberkuloosin, luomistaudin tai nautojen tarttuvan leukoosin varalta, paitsi jos eläimet tulevat jäsenvaltiosta tai jäsenvaltion alueelta, joka on virallisesti tunnustettu vapaaksi kyseisestä taudista tai jos kyseisen jäsenvaltion alueella on käytössä hyväksytty valvontaverkostojärjestelmä.
(2) Ranska on virallisesti julistettu naudan tuberkuloosista ja tarttuvasta leukoosista vapaaksi alueeksi komission päätöksen 2003/467/EY(2) mukaisesti, ja 97,33 prosenttia nautakarjoista oli 31 päivänä joulukuuta 2002 virallisesti vapaita naudan luomistaudista.
(3) Komission päätöksellä 2002/907/EY(3) tunnustetaan väliaikaisesti Ranskassa direktiivin 64/432/ETY mukaisesti käyttöönotettu nautatilojen valvontaverkostojärjestelmä. Päätöksen mukaan järjestelmän väliaikaista hyväksyntää tarkastellaan uudelleen viimeistään 30 päivänä huhtikuuta 2004.
(4) Komission asiantuntijoiden suorittaman tarkastuksen ja Ranskan toimivaltaisten viranomaisten toimittamien asiakirjojen perusteella Ranskassa käyttöönotetun nautatilojen valvontaverkostojärjestelmän täyden toiminnallisuuden varmistaminen on edistynyt.
(5) Ranskassa käyttöönotettu nautatilojen valvontaverkostojärjestelmä olisi siksi hyväksyttävä.
(6) Komission päätöksellä 2002/544/EY(4) tunnustetaan Belgiassa direktiivin 64/432/ETY mukaisesti käyttöönotettu nautatilojen valvontaverkostojärjestelmä.
(7) On asianmukaista luetella yhdessä päätöksessä ne jäsenvaltiot, joissa, tai ne jäsenvaltioiden alueet, joilla on direktiivin 64/432/ETY mukaisesti otettu käyttöön ja hyväksytty nautatilojen valvontaverkostojärjestelmä.
(8) Päätökset 2002/544/EY ja 2002/907/EY olisi siksi kumottava ja korvattava tällä päätöksellä.
(9) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Hyväksytään tämän päätöksen liitteessä mainituissa jäsenvaltioissa tai mainituilla jäsenvaltioiden alueilla direktiivin 64/432/ETY 14 artiklan mukaisesti käyttöönotetut nautatilojen valvontaverkostojärjestelmät.
2 artikla
Kumotaan päätökset 2002/544/EY ja 2002/907/EY.
3 artikla
Tämä päätös on osoitettu kaikille jäsenvaltioille.
Tehty Brysselissä 26 päivänä maaliskuuta 2004.

Labels: 12
6